b'\n_START_ARTICLE_\nBranko Zemlji\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nZemlji\xc4\x8d je ni\xc5\xbejo gimnazijo (1901-1904) in u\xc4\x8ditelji\xc5\xa1\xc4\x8de (1904\xe2\x80\x931908) obiskoval v Ljubljani in bil nato  u\xc4\x8ditelj v raznih krajih Savinjske doline. Upokojen je bil leta 1946, vendar bil od 1947\xe2\x80\x931951 \xc5\xa1e tajnik II. gimnazije v Celju. Med 1. svet. vojno je bil 1914\xe2\x80\x931916 vojak v Gradcu, Slov. Bistrici in Celju, ter 1916 opro\xc5\xa1\xc4\x8den nadaljnje voja\xc5\xa1ke slu\xc5\xbebe. Leta 1941 so ga nem\xc5\xa1ki okupatorji z dru\xc5\xbeino preselili v tabori\xc5\xa1\xc4\x8de v Slavonsko Po\xc5\xbeego, od koder so ga usta\xc5\xa1i preme\xc5\xa1\xc4\x8dali iz kraja v kraj kot ro\xc4\x8dnega delavca, decembra 1944 je pobegnil in od\xc5\xa1el v partizane._NEWLINE_V vseh krajih u\xc4\x8diteljevanja je ustanavljal in vodil pevske zbore in  gledali\xc5\xa1ke dru\xc5\xbeine. Njegova velika ljubezen pa so bile gore. S planinstvom se je za\xc4\x8del ukvarjati zelo zgodaj in \xc5\xbee 1903 pri\xc5\xa1el v konflikt s celjsko sekcijo avstrijskega planinskega dru\xc5\xa1tva zaradi nem\xc5\xa1kih ka\xc5\xbeipotov do ko\xc4\x8de na Koro\xc5\xa1ici. V letih 1909\xe2\x80\x931926 in 1928\xe2\x80\x931941 je bil tajnik savinjske podru\xc5\xbenice SPD. Leta 1907 je organiziral prvi planinski sejem v Gornjem Gradu ter od 1927\xe2\x80\x931941 vsakoletnega v Celju. Leta 1908 je prevzel oskrbni\xc5\xa1tvo Kocbekove ko\xc4\x8de na Moli\xc4\x8dki pe\xc4\x8di pod Ojstrico, bil blagajnik in nadzornik planinskih postojank na Okre\xc5\xa1lju, Moli\xc4\x8dki planini in v Logarski dolini, priljubljen organizator izletov in predavatelj. Zaznamoval je mnoga planinska pota. Med obema vojnama se je sistemati\xc4\x8dno ukvarjal s planinsko fotografijo, s \xc4\x8dimer je opravil pomembno turisti\xc4\x8dno propagandno delo zlasti za Zgornjo Savinjsko dolino._NEWLINE_Kot pevec, igralec in humorist je nastopal na \xc5\xa1tevilnih koncertih in zabavnih prireditvah. Napisal je dvodejanko Na medvedovo ko\xc5\xbeo in opereto v 3 dejanjih \xc4\x8cevljar-baron, ki so jo ve\xc4\x8dkrat igrali v Gornjem Gradu, na Re\xc4\x8dici, v Mozirju in Bo\xc4\x8dni. Veliko je pisal zlasti v Planinski vestnik. Sodeloval je v polemiki o izvoru imena Logarska dolina in pripomogel, da je niso preimenovali v Logarjevo dolino.'